На момант восені 1920 г., пад час польска-савецкай вайны, усходняя мяжа польскай дзяржавы была адзначана лініяй фронту. Толькі 6 лістапада 1920 г. быў створаны Памежны кардон Міністэрства ваенных спраў (польск. Kordon Graniczny Ministerstwa Spraw Wojskowych). У сярэдзіне студзеня 1921 г. была зменена форма аховы межаў і пачалася арганізацыя Памежнага Кардона Вярхоўнага Галоўнакамандавання Войска Польскага (польск. Kordon Graniczny Ministerstwa Spraw Wojskowych). Яе павінны былі ўкамплектаваць палявая жандармерыя і вайсковыя часткі. Улетку 1921 г. было прынята рашэнне даручыць ахову ўсходняй мяжы мытным батальёнам. Камандна-штабныя падраздзяленні 31-га мытнага батальёна былі размешчаны ў Докшыцах. У другой палове 1922 г. была праведзена чарговая рэарганізацыя органаў аховы ўсходняй мяжы. 1 верасня 1922 г. мытныя батальёны былі перайменаваны ў пагранічныя батальёны. У зоне адказнасці будучай памежнай роты КОП «Докшыцы» пагранічную службу выконвалі падраздзяленні 31-га батальёна пагранічнай службы. Ужо ў наступным годзе Памежная варта была ліквідавана, і 1 ліпеня 1923 г. Дзяржаўнай паліцыі было даручана ажыццяўляць памежную службу на ўсходняй мяжы. У жніўні 1924 г. была прынята пастанова аб стварэнні Корпуса аховы памежжа.